रोजी-मजूरी करे सेती बूता के हालत बनेच खराब हो सकथे, फेर चाय बगीचा मं बूता करेइय्या माई मजूर मन के सेती फारिग होय ह कतको खतरा ले भरे होय सकत हवय.
क़रीबन 26 बछर के सुनीता (बदले नांव) कहिथें, " हमर ले करीबन 10 घंटा बूता करे के आस करे जाथे. गर वो ह रेंगत अपन घर के पखाना मं जाय ला चाहय, जेन ह बगीचा ले 2 किलोमीटर दूरिहा मं हवय, ओकर कुछु घंटा के रोजी मार जाही, दू लइका के ये महतारी अइसने नुकसान नई उठाय सकय.
दिया अऊ सुनीता तऊन हज़ारों रोजी मजूर मन ले आंय जेन ह इहाँ पश्चिम बंगाल के दुआर इलाका के चाय बगीचा मं बूता करथें. अधिकतर मजूर माइलोगन मन आंय. नांव नई बताय के सरत मं बनेच अकन माइलोगन मन पारी ला बताइन के बूता बखत पेशाब-पानी जाय ह संभव नो हो.
अऊ, जब पेशाब करत बखत होय जलन सहे लइक नई रहय, त वो मन चंपा डे (बदले नांव) करा जाथें, जऊन ह वरिष्ठ एएनएम (सहायक नर्स मिडवाइफ़) आंय. डे कहिथें के जलन अऊ पेशाब के संग खून आय ह जोनि के संक्रमन (यूटीआई) डहर आरो करथे. "ये ह बहुते कम पानी पिये सेती होथे." ये स्वास्थ्यकर्मी करीबन 34 बछर ले चाय बगीचा मजूर के बीच मं काम करत हवय.
गर पखाना दूरिहा मं होथे, त ऊहाँ जाय ले पाना टोरे के बनेच बखत सिरा जाथे अऊ ओकर मजूरी काट ले जाथे. एक मजूर ला 232 रूपिया रोजी कमाय सेती 20 किलो पाना टोरे ला परथे. गर वो मन बिन सुस्ताय 10 घंटा बूता करथें त मोटा मोटी घंटा भर मं दू किओ पाना टोरे सकथें.
पुष्पा लकड़ा (बदले नांव) कहिथें, "घाम के सेती मंय दू घंटा मं सिरिफ दू किलो पाना टोरे सके हवं," करीबन 26 बछर के पुष्पा बिहनिया साढ़े 7 बजे आ गे रहिस, अऊ संझा 5 बजे लहूंटही. देश के उदती जगा मं सुरुज के बुडे के ठीक पहिली. बीते 8 बछर ले ओकर रोजके इहीच बूता आय. चिककन हरियर पाना जऊ न ला वो ह टोरे हवय, जालीवाले झोला मं धरे हवंय अऊ झुरी ह ओकर मुड़ी ले बंधाय हवय.
मैरी कहिथें, "हमन बीमार परे ले इलाज सेती छुट्टी के अरजी लगाय सकत हवन (ये सुविधा कुछेक बगीचा मं हवय), फेर तब हमर चार के एक हिस्सा के रोजी नई मिलय. हमन अइसने नई करे सकन." अधिकतर मजूर ओकर ले राजी हवंय. अस्थायी मजूर एको घंटा घलो बूता नई करेंय त वो मन के पूरा रोजी कट जाथे.
ये कहिनी मं बनेच अकन माइलोगन मन अपन नांव नई छापे जाय के सरत मं अपन गुजरे ला बताय रहिन.
